ลี ซูจิน จากพนักงานโรงแรมม่านรูด สู่เจ้าของแอปท่องเที่ยว 2 แสนล้าน
ลี ซูจิน เห็นโอกาสอะไร ? ลงทุนแมนจะเล่าให้ฟัง
4 ก.ค. 2565

ลี ซูจิน จากพนักงานโรงแรมม่านรูด สู่เจ้าของแอปท่องเที่ยว 2 แสนล้าน /โดย ลงทุนแมน
“ในวิกฤติ มีโอกาสซ่อนอยู่เสมอ” 
คำพูดนี้สามารถนำมาใช้สรุปเรื่องราวของ ลี ซูจิน อดีตพนักงาน Love hotel ที่มองเห็นโอกาสในช่วงวิกฤติ และได้ก่อตั้งแพลตฟอร์มท่องเที่ยวอันดับ 1 ของเกาหลีใต้ ที่มีชื่อว่า “Yanolja”
ปัจจุบัน Yanolja ได้รับการประเมินมูลค่าไว้สูงถึง 2 แสนล้านบาท
ทำให้ตัวผู้ก่อตั้งอย่าง ลี ซูจิน นั้น กลายเป็นมหาเศรษฐีที่มีทรัพย์สินกว่า 7 หมื่นล้านบาท
แล้ว ลี ซูจิน เห็นโอกาสอะไร ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
Yanolja มีความหมายว่า “มาสนุกกันเถอะ”
แต่หากเราย้อนกลับไปดูชีวิตในวัยเด็กของผู้ก่อตั้ง Yanolja นั้น อาจจะดูไม่สดใสสักเท่าไร
ลี ซูจิน สูญเสียพ่อและแม่ตั้งแต่วัยเด็ก เขาจึงต้องอาศัยอยู่กับญาติ ทำให้ชีวิตของเขาในวัยเด็กไม่ค่อยมีความมั่นคงเหมือนกับคนอื่น ๆ เนื่องจากต้องย้ายที่อยู่อาศัยอยู่หลายครั้ง
เมื่ออายุ 23 ปี ลี ซูจิน จึงตัดสินใจทำงานเป็นพนักงานในโรงแรมประเภท Love hotel หรือที่ชาวเกาหลีใต้เรียกว่า Motel เนื่องจากมีรายได้ที่แน่นอน และมีที่พักอาศัยอยู่ใกล้ใจกลางเมือง
โดยหน้าที่ของเขามีตั้งแต่ต้อนรับลูกค้า ไปจนถึงงานปัดกวาด เช็ดถูทุกอย่างในโรงแรม
ก็ต้องเข้าใจก่อนว่า แต่เดิมนั้น Love hotel มีจุดเริ่มต้นมาจากประเทศญี่ปุ่น และเข้ามาสู่ประเทศเกาหลีใต้ในช่วงปลายปี 1980
เอกลักษณ์ของ Love hotel คือเป็นโรงแรมที่ให้เช่าห้องพักแบบรายชั่วโมง จึงเป็นที่นิยมของคู่รัก เหมือนกับโรงแรมม่านรูดในบ้านเรา ต่างกันตรงที่ Love hotel จะมีการตกแต่งที่เป็นเอกลักษณ์เฉพาะตัว
ด้วยชื่อเสียงและภาพลักษณ์ที่ไม่ค่อยดีนัก Love hotel จึงไม่เหมาะกับนักท่องเที่ยวทั่วไป
ในเวลาต่อมา ที่พักชั่วคราวเหล่านี้ ก็ได้กลายเป็นแหล่งมั่วสุมของธุรกิจสีเทา และการค้าประเวณี
ต่อมาในปี 2004 รัฐบาลเกาหลีใต้ ได้ประกาศห้ามค้าประเวณี เพื่อฟื้นฟูภาพลักษณ์ของประเทศ
เหตุการณ์นี้ถือเป็นวิกฤติของอุตสาหกรรม Love hotel ที่มีจำนวนหลายหมื่นแห่ง ซึ่งได้รับผลกระทบโดยตรง
แต่สำหรับ ลี ซูจิน ที่เป็นเพียงพนักงานคนหนึ่ง กลับเห็นว่าวิกฤติครั้งนี้เป็น “โอกาส”
ที่เขาจะเข้ามายกระดับอุตสาหกรรมโรงแรม Love hotel ของเกาหลีใต้
แล้ว ลี ซูจิน เห็นโอกาสอะไร ?
ตั้งแต่รัฐบาลเกาหลีใต้แบนการค้าประเวณี 
เขาก็ได้เริ่มรวบรวมคอนเน็กชันของผู้ประกอบการในอุตสาหกรรม Love hotel ผ่านสังคมออนไลน์
โดยเขาสามารถรวบรวมได้กว่า 10,000 ราย ซึ่งก็มีตั้งแต่ซัปพลายเออร์ผ้าเช็ดตัว ไปจนถึงเจ้าของโรงแรม
จากนั้น เขาจึงสร้างเว็บไซต์ที่มีชื่อว่า “Yanolja” ในปี 2005 เพื่อให้เราสามารถดูตัวอย่างห้องพักของโรงแรมกลุ่มนี้ ก่อนที่จะจองห้องพักผ่านเว็บไซต์ได้ รวมถึงเปิดโอกาสให้ผู้ที่เคยเข้าพักแล้วสามารถรีวิวห้องพักได้ด้วยเช่นกัน
ซึ่งเขาต้องเกลี้ยกล่อมผู้ประกอบการ ให้โชว์รูปห้องพักจริงบนเว็บไซต์ เพราะสำหรับโรงแรมประเภทนี้แล้ว ถือว่าเป็นเรื่องที่ใหม่มาก
โดยรายได้ของ Yanolja ก็มาจากค่าธรรมเนียมจากการจอง และค่าโฆษณาในการโปรโมตห้องพัก
นอกจากนี้ Yanolja ยังมีบริการให้คำปรึกษาในการปรับภาพลักษณ์ และรีโนเวตห้องพักใหม่ เพื่อล้างภาพลักษณ์ที่ไม่ดีของโรงแรมในรูปแบบเดิม และสามารถดึงดูดกลุ่มนักท่องเที่ยวทั่วไปที่ต้องการจองห้องพักระยะสั้นได้อีกด้วย
และด้วยอุตสาหกรรมท่องเที่ยวของเกาหลีใต้ ที่เติบโตขึ้นอย่างมาก รวมถึงหนุ่มสาวชาวเกาหลีใต้กว่าครึ่งหนึ่ง จะอาศัยอยู่กับครอบครัวจนกว่าจะแต่งงาน จึงทำให้ Love hotel กลายมาเป็นที่นิยมสำหรับคู่รักที่ต้องการเวลาส่วนตัว
ทำให้ภายในเวลาไม่นาน ทั้งจำนวนห้องพักที่เข้าร่วมในเว็บไซต์ และจำนวนผู้ใช้บริการจองผ่านเว็บไซต์ และแอปพลิเคชันของ Yanolja ก็เติบโตขึ้นแบบก้าวกระโดด
ปัจจุบัน Yanolja คือแพลตฟอร์มที่ให้บริการด้านการท่องเที่ยวครบวงจร ซึ่งมีหลากหลายบริการที่เป็นมากกว่าการจองห้องพัก เช่น
- เชนโรงแรม Yaja ที่ให้บริการห้องพักระยะสั้น ซึ่งมีเจ้าของคือ Yanolja
- จำหน่ายดีลร้านอาหาร และสถานที่ท่องเที่ยว เช่น สวนน้ำ สวนสนุก คาเฟ ซึ่งครอบคลุมทั่วเกาหลีใต้
- บริการจองเช่ารถยนต์ หรือตั๋วเครื่องบิน และตั๋วระบบขนส่งสาธารณะ
นอกจากนี้ Yanolja ยังมีหน่วยธุรกิจใหม่คือ Cloud Business ที่ให้บริการซอฟต์แวร์ระบบเช็กอินอัตโนมัติ และระบบบริหารงานหลังบ้านอื่น ๆ รวมถึงการประมวลผลข้อมูล เพื่อวิเคราะห์พฤติกรรมของลูกค้า
ซึ่งรายได้จาก Cloud Business ในไตรมาส 1 ปี 2022 
คิดเป็นสัดส่วนกว่า 20.5% ของรายได้ทั้งหมด
มีสัดส่วนเพิ่มขึ้นเป็น 3 เท่า เมื่อเทียบกับปีที่แล้ว
โดย Yanolja ได้กลายมาเป็นสตาร์ตอัปเนื้อหอมอย่างรวดเร็ว และได้รับเงินลงทุนจากนักลงทุนรายใหญ่จำนวนมาก ไม่ว่าจะเป็น SoftBank, GIC หรือกองทุนความมั่งคั่งของสิงคโปร์ 
หรือแม้แต่ Booking Holdings เจ้าของ 
 และ Agoda อีกด้วย
หากเรามาดูรายได้ย้อนหลัง 5 ปีของ Yanolja
ปี 2017 รายได้ 1,486 ล้านบาท
ปี 2018 รายได้ 3,305 ล้านบาท
ปี 2019 รายได้ 6,743 ล้านบาท
ปี 2020 รายได้ 7,872 ล้านบาท
ปี 2021 รายได้ 10,215 ล้านบาท
จะเห็นได้ว่า รายได้ของ Yanolja เพิ่มขึ้นเป็น 7 เท่า ภายในระยะเวลาเพียง 5 ปี 
และสามารถดำเนินธุรกิจผ่านจุดคุ้มทุน จนสามารถทำกำไรได้แล้ว
ในปี 2020 Yanolja มีกำไร 297 ล้านบาท 
ในปี 2021 Yanolja มีกำไร 1,461 ล้านบาท
เพิ่มขึ้น 392% ในปีเดียว แม้จะเป็นช่วงเวลาที่มีการแพร่ระบาดของโควิด 19
ปัจจุบัน Yanolja ได้รับการประเมินมูลค่าอยู่ที่ 6.7 พันล้านดอลลาร์สหรัฐ 
หรือราว 2.36 แสนล้านบาท ขึ้นแท่นเป็นยูนิคอร์นตัวที่ 8 ของเกาหลีใต้
ส่งผลให้ ลี ซูจิน และครอบครัวกลายเป็นมหาเศรษฐี ที่มีมูลค่าทรัพย์สินกว่า 7 หมื่นล้านบาท
ปัจจุบัน Yanolja กำลังอยู่ในช่วงการเตรียมตัว เพื่อระดมทุนเข้าตลาดหลักทรัพย์ Nasdaq ในสหรัฐอเมริกา
หากการระดมทุนครั้งนี้สำเร็จ ก็เป็นไปได้สูงว่าครอบครัวของ ลี ซูจิน อดีตพนักงาน Love hotel ในวัย 44 ปี จะก้าวขึ้นมาเป็นมหาเศรษฐี ที่มีทรัพย์สินมูลค่ากว่าแสนล้านบาท เลยทีเดียว..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-
-
-
-